Il-presidenza tal-Kunsill u l-Parlament Ewropew illum laħqu qbil proviżorju rigward il-programm dwar il-ġustizzja, li jistabbilixxi l-finanzjament f'dan il-qasam għall-perjodu 2021-2027. Dan il-programm għandu l-għan li jappoġġa l-iżvilupp ta' spazju Ewropew ta' ġustizzja, ibbażat fuq l-istat tad-dritt u r-rikonoxximent u l-fiduċja reċiproċi, b'mod partikolari billi jiffaċilita l-aċċess għall-ġustizzja, jippromwovi l-kooperazzjoni ġudizzjarja f'materji ċivili u kriminali u l-effettività tas-sistemi ġudizzjarji nazzjonali. Żona tal-ġustizzja tal-UE li tiffunzjona tajjeb, mingħajr ostakli għall-aċċess transfruntier għall-ġustizzja, hija essenzjali biex jiġu żgurati t-tkabbir ekonomiku u l-potenzjal sħiħ tas-suq intern. Ħafna minn din il-kooperazzjoni tiddependi fuq il-fiduċja reċiproka u l-programm dwar il-ġustizzja għandu rwol ewlieni fit-tisħiħ tagħha. Huwa jagħmel dan billi jipprovdi l-appoġġ meħtieġ għat-taħriġ u l-iskambji bejn il-ġudikatura u għall-iżvilupp ta' sistemi ġudizzjarji nazzjonali indipendenti, trasparenti u effiċjenti. Christine Lambrecht, Ministru Federali għall-Ġustizzja u l-Protezzjoni tal-Konsumatur tal-Ġermanja Il-programm ser ikollu baġit ta' €305 miljun u jistabbilixxi erba' objettivi speċifiċi: li jiffaċilita u jappoġġa l-kooperazzjoni ġudizzjarja f'materji ċivili u kriminali u li jippromwovi l-istat tad-dritt, l-indipendenza u l-imparzjalità tal-ġudikatura li jappoġġa u jippromwovi t-taħriġ ġudizzjarju, bil-ħsieb li titrawwem kultura komuni legali, ġudizzjarja u tal-istat tad-dritt li jiffaċilita l-aċċess effettiv u nondiskriminatorju għall-ġustizzja għal kulħadd, inkluż b'mezzi elettroniċi, u li jappoġġa d-drittijiet tal-vittmi tal-kriminalità kif ukoll id-drittijiet proċedurali tal-persuni suspettati u akkużati L-attivitajiet iffinanzjati taħt il-programm huma mmirati lejn membri tal-ġudikatura u prattikanti legali oħra, kif ukoll organizzazzjonijiet tas-soċjetà ċivili. Matul l-implimentazzjoni tal-programm ser tingħata attenzjoni partikolari għall-promozzjoni tal-ugwaljanza bejn il-ġeneri, id-drittijiet tat-tfal, il-protezzjoni tal-vittmi u l-applikazzjoni effettiva tal-prinċipju ta' drittijiet ugwali u nondiskriminazzjoni. Baġit fit-tul tal-UE 2021-2027 (informazzjoni ġenerali)